"Make sure they get your good side." Kull filgħodu, l-iktar jekk inkun għadni ma ġejtx f'tiegħi mill-hangover tal-beatipawli tal-lejl ta' qabel inkella għaliex dik il-bagħla ta' insomnja tkun reġgħet ġiet bla mistiedna, ma tantx inkun ta' quddiem nies. Għalkemm hawn min isostni, minn wara dahri ovvjament, li s-sitwazzjoni ma titjiebx wisq mal-bqija tal-ġurnata. Għaldaqstant biex tkompli tgħaqqadli l-borma ma jkollix aptit xi ħadd itaqtaq b'leħen antipatku mas-seba' mattinati bħal tas-Sinjura Anna Vella Formosa – mara xejn simpatika imma b'ħiliet tremendi ta' persważjoni u leħen niffiedi li kapaċi jtaqqab anke mudullun Mintoff. Aħseb u ara tiegħi. "Sur Gallo, hemm?" Tgħid ma mortx Chicago. Is-Sinjura Vella Formosa, illi flimkien ma' żewġha Alex (uliedhom ilhom żmien li parpru – jew bewġu?) kienu jgħixu fi flat numru sitta – li inzerta jaħbat dak eżatt ta' taħti, allura ta' spiss vittmi tal-istorbju tiegħi, kif ukoll jien tagħhom – baqgħet tħabbat b'insistenza. Kont konvint li l-ebda spjega raġunata ma kienet ħa treġi magħha, tipo: "Sinjura, qiegħed tard ħafna għax-xogħol u taf int dan it-traffiku avolja s-Sibt ..." Għaldaqstant kien se jkolli noqgħod nismagħha bil-paċenzja kollha. Ma stajtx nagħmel tabirruħi li ma smajthiex għax propju ftit qabel xraqt bil-qawwi f'boqqa kafe' tismot. Riassunt, fil-qosor ħafna , tad-djalogu kważi one-sided: mit-Tnejn sal-Ġimgħa Alex Vella Formosa, foreman ma' kumpanija kbira ta' kostruzzjoni li bħalissa għaddejja bi proġett enormi fin-Nofsinhar tal-pajjiż, jbakkar minn sbieħ Alla għal-lant tax-xogħol u jirritorna lura fid-dlam. Għalkemm mhux ta' karattru ġwejjed dara joqgħod għar-regoli iġeniċi ta' martu, in primis li l-ebda forma ta' żarbun ma jidħol mill-għatba 'l ġewwa. Kull għamla ta' żarbun kien iġorr miegħu ħmieġ u mikrobi. U kif jgħidu "l-ħbieb sal-bieb" għaldaqstant kull par żarbun kellu jorqod fuq l-għatba (bi ksur sfaċċat tal-ftehim kondominjali, imma għal darba gdimt ilsieni). Il-bużillis tal-affari jinsab propju hawn: f'dawk l-aħħar ħamest ijiem Vella Formosa malli fetaħ il-bieb sabiex, reliġjożament, jilbes il-boots – iwassal sa nofs l-għaksa u mġiddem bit-tajn u l-ħamrija – kull darba ntebaħ li xi ħadd kien ħadhom. "Serquhom!" ikkoreġietni bir-ragħwa f'ħalqha s-Sa. "Ħames pari madonna santa. Fiex wasalna. Mela jista' jkun noqgħod nixtrilu par ġdid kull darba? Xi jmiss issa? Ħa tagħmel xi ħaġa, Spettur?" U baqgħet wieqfa quddiemi: aringa ta' mara li għoddha laħqet l-għoli tal-antiporta. Imbagħad fhimt għala s-Sur Vella Formosa kellu l-istess aġir tal-Gvern ta' Vichy . Kont ħa nikkoreġieha li teknikament jien delitti nsolvi, mhux serq. Imma ftakart li fil-ħajja kondominjali aħjar għadu nqas milli żejjed. Quddiem il-fatti kkoraborati minn żewġha ma kienx fadalli triq oħra ħlief li nieħu r-riedni f'idejja. It-toroq kienu tnejn: (a) jew xi ħadd joqgħod f'wieħed mis-sitt appartamenti l-oħra (qed neskludi lili nnifsi a priori qabel xi ħadd jipponta subgħajh lejja); (b) inkella xi ħadd li jidħol fil-blokka b'mod regolari u jaf lil xi ħadd minnhom għaliex is-sigurtà, wara l-kwistjoni taż-żingari, kienet żdiedet sew fosthom bl-installazzjoni ta' cctv. Għaldaqstant fuq skuża banali, qattajt il-bqija tas-Sibt filgħodu mqaddes, indur kull okkupant tal-appartamenti numri wieħed sa ħamsa kif ukoll is-sebgħa (apparti anke s-sitta imma għall-apparenza biss) sabiex ninfurmahom bil-laqgħa urġenti tal-Komun li kellha tinżamm f'tiegħi l-għada fil-ħdax. Kelli tnax –il siegħa biex nasal għall-ħati u bis-sewwa jew dnewwa kont ħa nasal għalih. Il-kumplament tal-għodwa u l-wara nofsinhar, għaliex imbagħad spiċċajt ħadtha frank mill-uffiċċju għal darba bl-iskuża li ma ħassejtnix wisq sew (kien hemm ħjiel verità fiha), abbużajt mill-ġurnata sabiħa li ħarġet u rħejtilha bil-pass lejn fejn jeħodni r-riħ. Fil-karozza u bit-traffiku l-ħsibijiet ma jiffurmawx kif tixtieqhom. Pjuttost iżommu 'l bogħod. Bla ma tajt kas saqajja ġarrewni sal-Orpheum il-Gżira u lura. Matulha, fost ħafna tipjip għaliex insibu l-aqwa Watson, spiċċajt inħammem fuq l-osservazzjonijiet tiegħi tal-ġirien, abbażi mhux biss ta' dik il-għodwa kif infurmajthom bl-aħbar tal-laqgħa u daħħluni ġewwa biex jgħidu kelma, iżda wkoll ta' dnubiethom. Dan kollu filwaqt li mentalment bqajt nistudja l-profil ta' kull membru tal-blokka, strettament f'ordni numerika. Fl-ewwel wieħed (u l-uniku bil-kera): il-familja Stoilov li ġew ifittxu xortiehom hawn u bħal ħafna oħrajn ma sabuhiex: l-omm Anastasiya u ż-żewġ uliedha bniet minn missier Malti li kien imsaħħar wara n-nisa tal-Lvant sakemm intebhu li kien ix-xitan inkarnat u ħarbu minn daru. Fin-numru tnejn: Antoine u Pierre, koppja ħelwa ta' mezz'età, li sfruttaw minnufih iċ-ċans mogħti mill-Parlament Malti sabiex ikunu rikonoxxuti bil-fatti quddiem għajnejn il-liġi u l-Istat għalkemm xi kultant l-argumenti ta' bejniethom kienu denji tal-aqwa films. Fit-tielet kienet tgħix għal rasha Karen Cremona – nutara eċċentrika, għalkemm min jien biex niġġudika meta skont ħafna meqjus l-alla tal-eċċentriċi? – li ilha tgħix hawn qabli u li dwarha dejjem ġew mistqarra għidut strambi ta' għejjun, irġiel misterjużi u l-bqija, iżda sakemm ma ddejjaq it-tamburlin ta' ħadd (jew tixref dufrejha mal-liġi) tista' taqleb id-dinja ta' taħt fuq. F'ta' faċċata tagħha kienu jgħixu l-koppja Ganado: il-Maġġur u martu, illum it-tnejn qabżu t-tmenin sew, u figuri leġġendarji ma' Tas-Sliema kollha għalkemm il-Maġġur kellu ħabta jieħu lilu nnifsu wisq bis-serjetà. Jifdal appartament numru ħamsa abitat minn Ineż Farrugia, fiż-żmien ħajjata prima ta' lbiesi għat-tiġien iżda llum litteralment priġuniera, f'darha, tas-siġġu tar-roti (tort taz-zokkor) ħlief għaż-żjarat ta' bintha Irene li tiġi ssajrilha u tnaddfilha tista' tgħid kuljum. Fl-aħħar appartament il-koppja Terribile li jekk tiġġudika mill-ħsejjes li jagħmel binhom u t-twerżiq tal-omm tintebaħ illi ma jagħmlux għajb lil kunjomhom. L-għada, kif miftiehem, il-laqgħa pproċediet bil-kalma sakemm għal għarrieda wrejthom tliet provi: borża taż-żibel, xkupilja qisha qawsalla u bott spray vojt. Fis-salott (li qatt qabel ma ra daqshekk nies f'daqqa) qamet ħamba. Spjegajt il-każ taż-żraben misruqa, fost ħafna ħars akkużatorju, u tarraftilhom il-linja tal-ħsieb tiegħi. "Kont ilni ħamest ijiem ninnota li borża taż-żibel partikolari kienet qed tkun maqfula b'lazz oħxon. Għall-ewwel qajla tajt kas sakemm kellmitni s-Sinjura Vella Formosa. U xi ħadd biss minnkom dejjem jaqfilha dak il-mod. L-ixkupilja għandha – kif tistgħu tintebħu intom stess – riħa qawwija ta' spray taż-żebgħa u din kienet f'wieħed mill-appartamenti meta ġejt inżurkom ilbieraħ. Ħadtha mingħajr il-kunsens ta' sidha u l-fatt li sidha ma ġiex jistaqsini jekk rajthiex jew ħadthiex bi żball hija prova oħra. Il-bott spray kien wieħed mill-komponenti fil-borża taż-żibel tal-bieraħ. Iva, sinjuri, spiċċajt inqalleb fil-balleċ boroż sabiex dan is-serq bla sens jieqaf darba għal dejjem. Fl-istess appartament kien hemm riħa evidenti ta' spray. Dan jgħidli li min qed jisraq iż-żraben qed jiżbogħhom sabiex ma jibqgħux jingħarfu. Sewwa qed ngħid Irene?" B'sorpriża kbira għal kulħadd bint Ineż Farrugia nfexxet f'bikja twila u fost ħafna lfieq stqarret li ż-żraben tas-Sur Vella Formosa kienu qed jiġu mibdula fi qsari għaliex darba ltaqgħet mal-idea fuq l-Internet u hi kienet armla bla tfal u darba nnutat il-boots fuq l-għatba u ftakret fl-idea u għelbitha t-tentazzjoni. Ma bdejtx nidgħi għax kien hemm biżżejjed kaos f'appartament suppost imdorri għall-kaos.
Goody two-shoes